


Z A P I S N I K
18.  sjednice Vijeća Gradske četvrti Donja Dubrava,
održane 14. prosinca 2022.
u dvorani „AB“ Područnog ureda gradske uprave Dubrava, Dubrava 49,
s početkom u 16,00 sati

Nazočni članovi Vijeća: Trpimir Majcan, Alin Kavur, Petar Atanasoski, Darijen Belec, Antun Bošnjaković, Igor Božić, Mira Božić, Mladen Cetinja, Ivan Forgač, Adriano Friganović, Nikola Horvatić, Ankica Penava Pejčinović i Ivan Totić.
Nenazočni članovi Vijeća: Tomislav Ivanek i Hrvoje Tomić – ispričali izostanak.
Nazočni članovi VMO: Ivana Ljubić – predsjednica VMO Novi Retkovec, Nevenka Habric – predsjednica VMO Resnički gaj, Anto Ešegović – predsjednik VMO Stari Retkovec, Ivan Vrgoč – predsjednik VMO Trnava, Matej Klaić – predsjednik VMO „30. svibnja 1990.“, Vladimir Matić – predsjednik VMO Donja Dubrava i Hrvoje Holler – član VMO Čulinec.
Sjednici je nazočna građanka Jasmina Modrić.
Nazočni djelatnici Službe za MS, civilnu zaštitu i sigurnost: 
Marija Nakić – voditeljica Područnog odsjeka Donja Dubrava te
Snježana Pehar i Silvestar Smrekar - stručni referenti za rad tijela mjesne samouprave. 
Predsjednik utvrđuje da je sjednici nazočno 13 članova Vijeća te ono može pravovaljano odlučivati. Otvara 18. sjednicu Vijeća Gradske četvrti Donja Dubrava. 
Pita članove Vijeća imaju li primjedbi na zapisnik 17. sjednice. Budući da primjedbi nije bilo, nakon provedenog glasovanja utvrđuje da je zapisnik jednoglasno prihvaćen.
Napominje da je prijedlog dopune dnevnog reda poslan mail-om. Predložena je dopuna točkom 13. „Predlaganje kandidata za suce porotnike Općinskog kaznenog suda u Zagrebu – donošenje zaključka“. Predsjednik predlaže skidanje s dnevnog reda točke 8. budući da se neposredno prije sjednice došlo do novih bitnih saznanja tako da će trebati još jednom provjeriti određene činjenice vezane uz mogućnost raspolaganja dijelovima k.č.br. 8753/1 i 8754 k.o. Dubrava. A. Pejčinović Penava predlaže skidanje s dnevnog reda točke 9. jer se na jednom mjestu u dopisu Gradskog ureda kao adresa navodi „kuća i dvorište Aleja javora 68“ a na drugom „Aleja javora 86“ pa smatra da je to potrebno razjasniti bez obzira što se vjerojatno radi o „tipfeleru“. 
Predsjednik daje na glasovanje prijedloge da se s dnevnog reda skinu točke 8. i 9. te utvrđuje da su prijedlozi jednoglasno prihvaćeni. Potom daje na glasovanje prijedlog dopune dnevnog reda točkom koja umjesto 13. postaje 11. što je također jednoglasno prihvaćeno. Potom daje na glasovanje prijedlog dnevnog reda te utvrđuje da je jednoglasno usvojen

D N E V N I   R E D:

1. Izvješće predsjednika Vijeća mjesnih odbora o realizaciji komunalnih aktivnosti po mjesnim odborima Gradske četvrti Donja Dubrava
- predlagatelj: predsjednik Vijeća
2. Prijedlog zaključka o izmjeni Plana komunalnih aktivnosti Gradske četvrti Donja Dubrava u 2022.
       - predlagatelj: predsjednik Vijeća
3. Očitovanje o novoj prometnoj regulaciji u postupku izrade projektne dokumentacije za rekonstrukciju Rožatske ulice i izgradnju spoja na podvožnjak u Čulincu – donošenje zaključka 
- predlagatelj: predsjednik Vijeća
4. Prijedlog zaključka o prijedlogu izmjene Naredbe o određivanju područja Grada Zagreba na kojima se dopušta držanje domaćih životinja
- predlagatelj: predsjednik Vijeća
5. Prijedlog zaključka o prijedlogu postave svjetlosne opreme i signalizacije na spoju ulice VII. Retkovec i Željezničke ceste
- predlagatelj: predsjednik Vijeća
6. Prijedlog zaključka o očitovanju o zahtjevu za zakup neizgrađenog građevinskog zemljišta oznake k.č.br. 6471 k.o. Dubrava 
- predlagatelj: predsjednik Vijeća
7. Očitovanje o mogućnosti raspolaganja z.k.č.br. 3229/8, z.k.č.br. 3229/2 i z.k.č.br. 3231/17 sve k.o. Resnik - donošenje zaključka
- predlagatelj: predsjednik Vijeća
8. Prijedlog zaključka o prijedlogu postavljanja znaka „zabrane konzumiranja alkohola na javnim površinama“ u Parku Tomislava Ivčića
- predlagatelj: predsjednik Vijeća
9. Prijedlog zaključka o prijedlogu postavljanja rasvjetnih tijela na električne stupove na parkiralištu u Resničkom putu, sjeverno od objekta Mjesnog odbora Trnava
- predlagatelj: predsjednik Vijeća
10. Nacrt prijedloga Pravilnika o korištenju javnih parkirališta i javnih garaža – donošenje zaključka o davanju mišljenja
- predlagatelj: predsjednik Vijeća
11. Predlaganje kandidata za suce porotnike Općinskog kaznenog suda u Zagrebu – donošenje zaključka
- predlagatelj: predsjednik Vijeća
12. Pitanja i prijedlozi 


Ad 1 - Izvješće predsjednika Vijeća mjesnih odbora o realizaciji komunalnih aktivnosti po mjesnim odborima Gradske četvrti Donja Dubrava
Predsjednik utvrđuje da realizacija Plana komunalnih aktivnosti prilično loša te je predložio da predsjednici Vijeća Mjesnih odbora daju svoja očitovanja po pitanju realizacije.
N. Habric, predsjednica VMO Resnički gaj, utvrđuje da su radovi na uređenju II. Resničkog gaja u tijeku, te da je bilo planirano postavljanje tri prometna ogledala a postavljeno je samo jedno i to na suprotnoj strani.
A. Ešegović, predsjednik VMO S. Retkovec napominje da je uređena samo Porozinska ulica, a prometna ogledala nisu sva postavljena.
H. Holler, član VMO Čulinec, utvrđuje da su postavljena dva stola za stolni tenis i pripadajući stolovi i klupe, a nisu asfaltirane Ulice jablana i jela jer još nije napravljena odvodnja.
I. Vrgoč, predsjednik VMO Trnava, ističe da je završeno parkiralište sa sjeverne strane objekta MS Trnava, zatim Sitnička ulica i postavljene su klupe pored ambulante, ali puno toga nije napravljeno. Napominje da bi volio bolju komunikaciju i povratne informacije.
V. Matić, predsjednik VMO Donja Dubrava, izražava nezadovoljstvo raspodjelom sredstava za gradske četvrti te ističe da je uočljiv nesrazmjer i u akcijama i u sredstvima između pojedinih mjesnih odbora. Problem je stara tržnica koja je postala ruglo Mjesnog odbora Donja Dubrava. Napravljene su samo Maslinska i Čateška ulica.
M. Klaić, predsjednik VMO „30. svibnja 1990.“, napominje da je situacija jako loša. Zrinjevac nije gotovo ništa napravio. Problem je odvoz otpada. U Vinodolskoj su vlasnici sjeverne parcele uklonili sprave, a Grad još ništa nije poduzeo u svezi otkupa. Građani pitaju što će biti s tim zemljištem. Postavljena su samo 3, 4 prometna ogledala. 
I. Ljubić, predsjednica VMO Novi Retkovec, napominje da situacija s realizacijom nije toliko loša, ali se može i bolje. Dio Aleje javora je asfaltiran, uređen je Krupski put i prilazni put Domu zdravlja.
U raspravi sudjeluju M. Božić, I. Totić, predsjednik, A. Bošnjaković, A. Kavur i A. Penava Pejčinović.
Predsjednik predlaže donošenje zaključka kojim Vijeće prima na znanje izvješće predsjednika Vijeća mjesnih odbora i izražava nezadovoljstvo dosadašnjom realizacijom komunalnih aktivnosti u Gradskoj četvrti i Mjesnim odborima. Nakon provedenog glasovanja o Prijedlogu zaključka Vijeće uz 8 glasova „za“, 1 glasom „protiv“ i 4 „suzdržana“ glasa donosi

Z A K L J U Č A K
o realizaciji  radova iz Plana komunalnih aktivnosti Gradske četvrti
i Planova malih komunalnih akcija Mjesnih odbora

1. Vijeće je primilo na znanje izvješće o realizaciji podneseno od strane predsjednika Vijeća mjesnih odbora te izražava nezadovoljstvo dosadašnjom realizacijom komunalnih radova iz Plana komunalnih aktivnosti Gradske četvrti i Planova malih komunalnih akcija Mjesnih odbora. 
1. Ovaj Zaključak dostavlja se Gradskom uredu mjesnu samoupravu, civilnu zaštitu i sigurnost na daljnje postupanje.

Ad 2 - Prijedlog zaključka o izmjeni Plana komunalnih aktivnosti Gradske četvrti Donja Dubrava u 2022.
Predsjednik napominje da se u ovim izmjenama PKA radi samo o financijskom usklađivanju, kod nekih stavki su sredstva povećana, a kod nekih smanjena.
U raspravi sudjeluju M. Božić, I. Forgač, N. Horvatić, A. Kavur, A. Bošnjaković, P. Atanasoski, predsjednik i I. Totić.
M. Božić predlaže da se od Gradskog ureda zatraži očitovanje u kojoj je fazi realizacija neizvršenih akcija i koji su razlozi tako male realizacije.
Po završetku rasprave predsjednik daje na glasovanje Prijedlog zaključka o izmjeni Plana komunalnih aktivnosti Gradske četvrti Donja Dubrava u 2022. Nakon provedenog glasovanja utvrđuje da je s 8 glasova „za“ i 5 „suzdržanih“ glasova donesen

ZAKLJUČAK
o izmjeni Plana komunalnih aktivnosti
Gradske četvrti Donja Dubrava u 2022.
(Tekst Zaključka priložen je ovom zapisniku i njegov je sastavni dio)

Predsjednik daje na glasovanje prijedlog M. Božić te nakon provedenog glasovanja sa 12 glasova „za“ i 1 „suzdržanim“ glasom donosi

Z A K L J U Č A K
o očitovanju o realizaciji radova iz
Plana komunalnih aktivnosti Gradske četvrti

1. Vijeće od nadležnog Gradskog ureda traži očitovanje o razlozima vrlo male realizacije radova iz Plana komunalnih aktivnosti Gradske četvrti Donja Dubrava i u kojoj fazi je realizacija svih neizvršenih akcija.
2. Ovaj Zaključak dostavlja se Gradskom uredu mjesnu samoupravu, civilnu zaštitu i sigurnost na daljnje postupanje.


Ad 3 - Očitovanje o novoj prometnoj regulaciji u postupku izrade projektne dokumentacije za rekonstrukciju Rožatske ulice i izgradnju spoja na podvožnjak u Čulincu
Predsjednik predlaže da se donese zaključak o prihvaćanju prijedloga nove prometne regulacije i otvara raspravu.
U raspravi sudjeluje I. Forgač i predsjednik.
Po završetku rasprave Vijeće jednoglasno donosi 

Z A K L J U Č A K
o očitovanju o novoj prometnoj regulaciji u postupku izrade 
projektne dokumentacije za rekonstrukciju Rožatske ulice 
i izgradnju spoja na podvožnjak u Čulincu

1. Razmotren je dopis Gradskog ureda za obnovu, izgradnju, prostorno uređenje, graditeljstvo, komunalne poslove i promet kojim se traži očitovanje Vijeća o novoj prometnoj  regulaciji u postupku izrade projektne dokumentacije za rekonstrukciju Rožatske ulice i izgradnju spoja na podvožnjak u Čulincu. 
2. Vijeće je suglasno s novom prometnom regulacijom sukladno projektnoj dokumentaciji za rekonstrukciju Rožatske ulice i izgradnju spoja na podvožnjak u Čulincu kojom ulica I. Čulinec postaje slijepa ulica.
3. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.


Ad 4 - Prijedlog zaključka o prijedlogu izmjene Naredbe o određivanju područja Grada Zagreba na kojima se dopušta držanje domaćih životinja
Predsjednik otvara raspravu i napominje da se o zahtjevu stranke očitovalo i Vijeće Mjesnog odbora Trnava.
Bez rasprave Vijeće jednoglasno donosi

Z A K L J U Č A K 
o prijedlogu izmjene Naredbe o određivanju područja
Grada Zagreba na kojima se dopušta držanje domaćih životinja

1. Vijeće, sukladno Zaključku Vijeća Mjesnog odbora Trnava, predlaže izmjenu Naredbe o određivanju područja Grada Zagreba na kojima se dopušta držanje domaćih životinja na način da se čitavo područje Mjesnog odbora Trnava izuzme iz područja na kojem je dopušteno držanje domaćih životinja. Izmjena se predlaže jer je područje Trnave kao dio Gradske četvrti Donja Dubrava i grada Zagreba, urbanizirano, vrlo gusto naseljeno, a širenjem naselja i izgradnjom stambenih zgrada potpuno neprimjereno za držanje domaćih životinja. 
2. Prema pritužbi građana, stanovnik ulice Vranjice drži domaće životinje u neprimjerenim uvjetima i skučenom prostoru zbog čega, naročito u toplijim mjesecima, okolni susjedi i građani većeg dijela naselja trpe nesnosan smrad. Obraćanje nadležnoj inspekciji bilo je neučinkovito jer se područje Mjesnog odbora Trnava, u predmetnoj Naredbi, još uvijek nalazi u zoni u kojoj je dozvoljeno držanje domaćih životinja.
3. Ovaj Zaključak dostavlja se Gradskom uredu za gospodarstvo, ekološku održivost i strategijsko planiranje, Sektoru za poljoprivredu, šumarstvo i lovstvo na daljnje postupanje.


Ad 5 - Prijedlog zaključka o prijedlogu postave svjetlosne opreme i signalizacije na spoju ulice VII. Retkovec i Željezničke ceste
Predsjednik otvara raspravu o prijedlogu zaključka, odnosno prijedlogu Vijeća Mjesnog odbora Stari Retkovec.
Bez rasprave Vijeće jednoglasno donosi

Z A K L J U Č A K 
o prijedlogu postave svjetlosne opreme i signalizacije
na spoju ulice VII. Retkovec i Željezničke ceste

1. Razmotren je Zaključak Vijeća Mjesnog odbora Stari Retkovec donesen na 18. sjednici, 14. studenoga 2022. Predmetnim Zaključkom se, radi poboljšanja sigurnosti svih sudionika u prometu, predlaže postava svjetlosne opreme i signalizacije na spoju ulice VII. Retkovec i Željezničke ceste na način da se na predmetnoj lokaciji postavi čelični konzolni stup koji bi sadržavao:  
- obostrani svjetlosni znak C02 s ugrađenim treptačima i
- LED rasvjetu koja će padati direktno na pješački prijelaz. 
2. Predlaže se nadležnom Gradskom uredu da po obavljenom očevidu utvrdi opravdanost zahtjeva i mogućnost realizacije te Vijeće obavijesti o učinjenom. 
3. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.



Ad 6 - Prijedlog zaključka o očitovanju o zahtjevu za zakup neizgrađenog građevinskog zemljišta oznake k.č.br. 6471 k.o. Dubrava 
Predsjednik otvara raspravu o prijedlogu zaključka uz napomenu da se Vijeće Mjesnog odbora Donja Dubrava negativno očitovalo o zakupu predmetnog zemljišta.
Bez rasprave Vijeće jednoglasno donosi

Z A K L J U Č A K
o očitovanju o zahtjevu za zakup neizgrađenog građevinskog zemljišta
oznake k.č.br. 6471 k.o. Dubrava
 
1. Razmotren je dopis Gradskog ureda za upravljanje imovinom i stanovanje kojim se traži očitovanje Vijeća o zahtjevu Palić Tome, Zagreb, Beketinačka 7, za zakup neizgrađenog građevinskog zemljišta oznake k.č.br. 6471 k.o. Dubrava površine 232 m², za namjenu parkirališnog prostora i otvorenog skladišta.
1. Vijeće, sukladno prethodno utvrđenom mišljenju Vijeća Mjesnog odbora Donja Dubrava, nije suglasno sa davanjem u zakup zemljišta navedenog pod točkom 1. te smatra da se zahtjevu ne može udovoljiti zbog postojanja javnog interesa na predmetnoj parceli (potreba gradnje dječjeg vrtića, objekta mjesne samouprave ili uređenja dječjeg igrališta)
1. Ovaj Zaključak dostavlja se Gradskom uredu za upravljanje imovinom i stanovanje na daljnje postupanje.
Ad 7 - Očitovanje o mogućnosti raspolaganja z.k.č.br. 3229/8, z.k.č.br. 3229/2 i z.k.č.br. 3231/17 sve k.o. Resnik - donošenje zaključka
Predsjednik izvješćuje članove Vijeća da je g. Boris Haban, predstavnik suvlasnika u Ulici platana kbr. 6 i 8, zamolio prisustvovanje sjednici što mu je odobreno i najavio je prisustvovanje. Budući da nije došao, predlaže da se donošenje očitovanja Vijeća o mogućnosti raspolaganja predmetnim česticama odgodi za sljedeću sjednicu.
A. Bošnjaković napominje da mu je predstavnik suvlasnika rekao da su postigli kompromis s investitorom.
Vijeće je jednoglasno prihvatilo prijedlog predsjednika.


Ad 8 - Prijedlog zaključka o prijedlogu postavljanja znaka „zabrane konzumiranja alkohola na javnim površinama“ u Parku Tomislava Ivčića
Predsjednik otvara raspravu o prijedlogu potpredsjednika A. Kavura. 
U raspravi sudjeluju M. Božić i A. Bošnjaković.
Po završetku rasprave Vijeće jednoglasno donosi

Z A K L J U Č A K 
o prijedlogu postavljanja znaka 
„zabrana konzumiranja alkohola na javnim površinama“
u Parku Tomislava Ivčića 

1. Vijeće predlaže postavljanje znaka „zabrana konzumiranja alkohola na javnim površinama“ u Parku Tomislava Ivčića.
2. Postavljanje znaka predlaže se zbog okupljanja problematičnih osoba koje se svakodnevno u Parku konzumiraju alkohol unatoč čestim ophodnjama policije, zbog čega je ugrožena sigurnost i onemogućeno korištenje Parka građanima Trnave, a naročito roditeljima s djecom.
3. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.



Ad 9 - Prijedlog zaključka o prijedlogu postavljanja rasvjetnih tijela na električne stupove na parkiralištu u Resničkom putu, sjeverno od objekta Mjesnog odbora Trnava
Predsjednik otvara raspravu o prijedlogu potpredsjednika A. Kavura. 
U raspravi sudjeluju M. Božić, A. Penava Pejčinović i predsjednik.
Po završetku rasprave Vijeće jednoglasno donosi

Z A K L J U Č A K 
o prijedlogu postavljanja rasvjetnih tijela
na električne stupove na parkiralištu u Resničkom putu,
sjeverno od objekta Mjesnog odbora Trnava

1. Vijeće predlaže postavljanje rasvjetnih tijela na postojeće električne stupove na parkiralištu sjeverno od objekta Mjesnog odbora Trnava u Resničkom putu.
2. Postavljanje rasvjetnih tijela predlaže se za osvjetljavanje parkirališta odnosno sprječavanje provala i krađa, a također i radi sigurnosti građana koji ulaze u naselje sa željezničke postaje Trnava i djece koja na povratku iz škole prolaze neosvijetljenim dijelom naselja.

3. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.


Ad 10 - Nacrt prijedloga Pravilnika o korištenju javnih parkirališta i javnih garaža – donošenje zaključka o davanju mišljenja
Predsjednik otvara raspravu.
Budući da nije bilo rasprave, po provedenom glasovanju, predsjednik utvrđuje da uz 5 glasova „za“, 7 glasova „protiv“ i 1 „suzdržanim“ glasom Vijeće nije prihvatilo Nacrt prijedloga Pravilnika te je većinom glasova donesen

Z A K L J U Č A K
o davanju mišljenja o Nacrtu prijedloga Pravilnika
o korištenju javnih parkirališta i javnih garaža

1. Vijeće Gradske četvrti Donja Dubrava razmotrilo je Nacrt prijedloga Pravilnika o korištenju javnih parkirališta i javnih garaža te nije suglasno s istim.
1. Ovaj će zaključak biti upućen Gradskom uredu za obnovu, izgradnju, prostorno uređenje, graditeljstvo, komunalne poslove i promet, Sektoru za pravne i financijske poslove.


Ad 11 - Predlaganje kandidata za suce porotnike Općinskog kaznenog suda u Zagrebu – donošenje zaključka
Predsjednik pita ima li tko prijedlog kandidata. Prijedloga nije bilo te Vijeće jednoglasno donosi

Z A K L J U Č A K
o predlaganju kandidata za suce porotnike
Općinskog kaznenog suda u Zagrebu

1. Vijeće Gradske četvrti Donja Dubrava nema prijedloga kandidata za suce porotnike Općinskog kaznenog suda u Zagrebu
1. Ovaj zaključak dostavlja se Odboru za izbor i imenovanja Gradske skupštine Grada Zagreba.


Ad 12 - Pitanja i prijedlozi 
[bookmark: _GoBack]Predsjednik obavještava vijećnike da je od 2. do 6. prosinca održan Advent u Dubravi. Također je stigla informacija o postupku savjetovanja s javnošću za Nacrt prijedlog odluke o izradi izmjena i dopuna GUP-a grada Zagreba koje se provodi do 5. siječnja, a po završetku savjetovanja, nadležni Gradski ured će dostaviti konačne prijedloge odluka na mišljenje vijećima gradskih četvrti. Predlaže vijećnicima da razmisle za sljedeću sjednicu o prijedlozima, o zaštiti zelenih površina ili eventualnoj prenamjeni. 
A. Penava Pejčinović pojašnjava da je namjera što više zaštititi zelene površine ili za društvenu namjenu. Osnovana je i radna grupa u kojoj je vijećnik D. Belec.
D. Belec ukratko pojašnjava vijećnicima važeći GUP i napominje da će izvijestiti Vijeće o svim daljnjim koracima.
M. Božić pohvaljuje sve koji su sudjelovali u organizaciji Adventa u Dubravi. Žao joj je što nije u plan ušla izgradnja zamjenskog objekta DV „I. B. Mažuranić“ i smatra da bi Vijeće trebalo poticati izgradnju zamjenskih objekata dječjih vrtića.
A. Bošnjaković obavještava Vijeće da su vlasnici sjeverne parcele u Vinodolskoj rekli da početkom godine počinju s rušenjem stabala, a to će dovesti do „otvaranja svih frontova“. Optužuje „Možemo“ da su prevarili građane obećanjima da će taj problem riješiti.
D. Belec pita što znači „otvaramo sve frontove“.
A. Bošnjaković odgovara da „čim prvo drvo ode biti će rat s vašom strankom“.
D. Belec napušta sjednicu uz napomenu da neće dozvoliti daljnje uvrede i omalovažavanje.
P. Atanasoski moli predsjednika da ne dozvoljava ovakav nivo razgovora.
Budući da nije bilo pitanja i prijedloga, predsjednik zaključuje sjednicu u 17,50 sati. 


KLASA: 024-08/22-002/323				
URBROJ: 251-13-11-4/005-22-3
Zagreb, 14. prosinca 2022.

Zapisnik sastavila:
Snježana Pehar

Predsjednik
Vijeća Gradske četvrti
  Donja Dubrava
                  Trpimir Majcan, prof.

